**Bune practici privind utilizarea durabilă**

**a produselor de protecție a plantelor**

Fermierii care prin activitatea lor depozitează, manipulează şi utilizează produse de protecţie a plantelor au următoarele obligaţii:

● să utilizeze numai produse de protecţie a plantelor omologate de Comisia Națională de Omologare a Produselor de Protecţie a Plantelor;

● să respecte instrucțiunile de utilizare înscrise pe eticheta produsului de protecţie a plantelor și informațiile din baza de date PESTEXPERT, respectiv doza omologată, cultura, organismul dăunător (boli, dăunători, buruieni) și momentul aplicării;

● să respecte recomandările din buletinele de prognoză și avertizare transmise de către oficiile fitosanitare județene;

● să achiziționeze produse numai cu factură și de la comercianții care sunt autorizați de către oficiul fitosanitar județean;

● să utilizeze numai produse de protecție a plantelor cu eticheta în limba română;

● să utilizeze produsele alternativ contact/sistemice și șă nu utilizeze același produs la următorul tratament fitosanitar pentru a nu se crea rezistență la boli, dăunători și buruieni;

● să aplice principiile de combatere integrată a organismelor dăunătoare la toate culturile prin:

  - rotaţia culturilor;  
  - utilizarea unor tehnici de cultivare adecvate (de exemplu, tehnica semănatului tardiv, datele şi densităţile semănatului, subînsămânţarea, aratul de conservare, curăţarea şi însămânţarea directă);   
  - utilizarea, după caz, a varietăţilor rezistente/tolerante, precum şi a seminţelor şi a materialului săditor standard/certificat;  
  - utilizarea fertilizării echilibrate, a unor practici de stropire cu var şi de irigare/drenare;  
  - prevenirea răspândirii organismelor dăunătoare prin măsuri de igienă (de exemplu, prin curăţarea permanentă a maşinilor şi a echipamentului);  
  - protejarea şi răspândirea organismelor benefice importante (de exemplu, prin măsuri adecvate de protejare a plantelor sau prin utilizarea infrastructurilor ecologice înăuntrul şi în afara locurilor de producţie);

- monitorizarea organismelor dăunătoare cu ajutorul unor metode şi instrumente adecvate, atunci când acestea sunt disponibile. Printre instrumentele adecvate ar trebui să se numere observaţiile efectuate în câmp, precum şi sistemele fiabile din punct de vedere ştiinţific pentru avertizare sonoră, prognoză şi diagnoză timpurie, atunci când este posibil, precum şi apelarea la consultanţă din partea unor profesionişti calificaţi;

- analiza rezultatelor monitorizării, utilizatorul profesionist trebuie să decidă dacă şi când să aplice măsurile de protecţie a plantelor. Valorile-limită solide şi fiabile din punct de vedere ştiinţific sunt componente esenţiale în procesul de luare a deciziilor. Pentru organismele dăunătoare, valorile-limită stabilite pentru regiunea în cauză, zonele specifice, culturile şi condiţiile climaterice speciale trebuie luate în considerare înainte de aplicarea tratamentelor, atunci când acest lucru este posibil;  
  - utilizarea metodelor durabile biologice, fizice şi alte metode nechimice trebuie preferate metodelor chimice, dacă acestea asigură un control corespunzător al dăunătorilor;  
   - aplicarea produselor de protecție a plantelor să fie cât se poate de selective pentru ţinta vizată şi trebuie să aibă efecte secundare minime asupra sănătăţii umane, asupra organismelor-neţintă şi asupra mediului;

- menţinerea utilizării produselor de protecție a plantelor şi a altor forme de intervenţie la nivelurile minime necesare, de exemplu, prin aplicarea unor doze reduse, prin frecvenţa redusă a aplicării sau prin aplicări parţiale, în condiţiile în care nivelul de risc pentru vegetaţie este acceptabil, iar acestea nu măresc riscul de dezvoltare a rezistenţei în cadrul populaţiilor de organisme dăunătoare;

- aplicarea strategiilor antirezistenţă disponibile, pentru menţinerea eficacităţii produselor. Acesta ar putea include utilizarea produselor de protectie a plantelor multiple cu modalităţi diferite de acţiune;

● să nu aplice tratamente fitosanitare în zonele de protecţie a resurselor de apă, în zonele de protecţie sanitară și ecologică, precum și în alte zone protejate stabilite în condiţiile legii;

● să respecte condiţiile de depozitare și manipulare a produselor de protecţie a plantelor în exploataţiile agricole, și anume:

- depozitele să fie construite din materiale durabile, neinflamabile şi cu o capacitate de stocare corespunzătoare;

- produsele de protecție a plantelor să fie păstrate în ambalajele originale, stivuite pe rafturi/paleți;

- depozitele să fie prevăzute cu sisteme de prevenire și stingerea incendiilor și sisteme antiefracție;

- exploatația să dețină fosă septică/recipienți pentru colectarea apelor cu reziduuri de produse de protecție a plantelor;

- produsele trebuie stocate în condiţii corespunzătoare, respectiv în încăperi cu temperaturi cuprinse între 1⁰C – 25⁰C, ferite de căldură, lumină şi umiditate excesivă, separat de alte materiale, mai ales de furaje sau de alimente;

● să poarte echipament individual de protecție la efectuarea tratamentelor fitosanitare (salopete/combinezon, cizme, mănuși, ochelari /vizieră, etc);

● să întrețină și să curețe echipamentul individual de protecție după efectuarea tratamentului fitosanitar;

● să dețină un contract de prestări servicii cu o unitate de preluare a ambalajelor și a apelor reziduale rezultate din utilizarea produselor de protecție a plantelor și să justifice prin document că a predat acestea în termen de 90 de zile, sau în cadrul Programului SCAPA;

● ambalajele produselor de protecție a plantelor se clătesc de 3 ori, se separă dopul de recipient și se predau la prestatorii de servicii autorizați;

● echipamentele de aplicare a produselor de protecție a plantelor utilizate la tratamentele fitosanitare trebuie să fie verificate tehnic înainte de efectuarea fiecărui tratament întocmindu-se o listă de verificare tehnică a acestora;

● să nu se desfunde duzele cu gura;

**● echipamentul de aplicare trebuie să fie inspectat o dată la 3 ani, dacă are o vechime mai mare de 5 ani de la cumparare și cel puțin o dată pe parcursul unei perioade de 5 ani după cumpărare, dacă acesta este nou;**

● să păstreze pentru o perioadă de cel puţin 3 ani **documentele de evidenţă contabilă** a produselor de protecţie a plantelor depozitate şi utilizate în exploataţie, precum şi **Registrul de evidenţă a tratamentelor cu produse de protecţie a plantelor,** în format letric sau electronic;

● să pregătească soluţia de stropit într-un loc special amenajat, practic și sigur pentru a evita accidentele și consecințele negative pentru fermier și mediul înconjurător sau direct în rezervorul echipamentului de aplicare;

● să nu consume băuturi alcoolice înainte de începerea tratamentului fitosanitar;

● să anunțe UAT-urile în scris, cu cel putin 48 de ore înainte de efectuarea tratamentelor fitosanitare, precum și denumirea produsului folosit, în vederea prevenirii intoxicațiilor la albine;

• să nu aplice produsele dacă viteza vântului este mai mare de 4m/s, temperaturi mai mari de 260C și umiditatea aerului mai mare de 80%;

● să utilizeze duze antiderivă sau duze cu inducție de aer pentru reducerea derivei soluției utilizată la tratamentul fitosanitar;

● să protejeze insectele polenizatoare prin utilizarea zonelor tampon;

● să nu se efectueze tratamente cu produse periculoase pentru albine la culturile înflorite sau în zonele cu buruieni înflorite;

● să nu se permită accesul oamenilor sau animalelor în zona care va fi tratată;

● să nu se mănânce, bea sau fumeze în timpul aplicării tratamentelor fitosanitare;

● surplusul de soluţie de stropit se diluează şi se aplică pe plantele care nu sunt destinate consumului uman sau animal;

● să respecte timpul de pauză conform instrucțiunilor de pe eticheta produsului;

● să respecte măsurile de prim ajutor înscrise pe eticheta produsului;

● în caz de intoxicații cu produse de protecție a plantelor să sune imediat la Institutul Naţional de Sănătate Publică, Biroul de informare toxicologică, telefon 021 318 3620, interior 235.